આખા મોઢા પર અણઘઢ રીતે ફરી વળેલી દાઢી નયનરમ્ય ના લાગે. ઘણી દાઢી જોઈને તરત વિચાર આવે કે આ એમેઝોનના જંગલને અસ્ત્રા કે કાતરે અંદર ખોવાઈ જવાની બીકે ક્યારેય અડવાની હિંમત કરી નહિ હોય. તો કેટલીક ઘૂંચાયેલી દાઢીઓને જોઈને એવો વિચાર આવે કે કહો ના કહો આની અંદર ઢગલાબંધ જૂંઓનો વાસ હોવો જોઈએ અને આપણાં વિચારની સાથે જ પેલા દાઢીધારી પોતાની દાઢીમાં ખોસાય એટલી આંગળીઓ ખોસીને ખણી નાખે અને આપણા સંદેહને પૂર્તિ મળી જાય. વળી ઘણી વાર વિરહિણીના વાળની જેમ લહેરાતી લાંબી દાઢી મફલરની ગરજ સારતી જણાતી હોય. જે જોઈને જ કહેવત પડી હશે કે દાઢીની દાઢી અને સાવરણીની સાવરણી. આવા દાઢીધારીઓને કદાચ કેશવાળીવાળા સિંહ જેવી ફિલિંગ આવતી હશે. પણ સિંહની દાઢી તો કુદરત મેઈનટેઈન કરે છે. માણસો જો આ મેઈનટેનન્સ કુદરત પર છોડી દે તો સિંહને બદલે નીચોવાયેલી શાહુડી જેવો લાગે. અનટાઈડી દાઢી સાથે છોકરીને ઈંપ્રેસ કરવાને બદલે એને હસાવીને એન્ટરટેઈન કરવાની વ્યર્થ કસરત થઈ જાય. દાઢી બાબતે સમાજ પણ વિવિધ અભિગમ રાખતો હોય છે..